Vári Attila

 *Éjjel kertemben Jeszenyinnel*

 *Király Lacinak Sóváradra*

a darvaknak tán csillag a testük

csak krúgatásuk hallik idelent

éjjel nincs is mivel összevessük

ketten vagyunk de néma itt a csend

holdfényben a pitypang bóbitája

mert épp egy tündér játszadoz vele

üstökösként robban a világba

manókra várva ez lehet jele

éjjel házam ég felé lebegve

a jázmin illat vinné mennybe fel

háztetőm a füstön elmerengve

kéményre néz kit épp csak elvisel

szemben a hegy zöldfüves palástja

látod Szerjozsa boszorkány tanya

mögötte nem látni de barátja

egy másik hegy nyakába ugrana

bűvész oson s halkan menetelve

követi őt dzsinnek egész hada

harmat gyöngyöt tipor legelészve

táltos lova a gyémántfény pata

jönnek ők a rég halott barátok

pöttyös labdám úszva a Maroson

kölcsön könyv akin örök az átok

most mást ámít egy ős villamoson

jön esernyőm mélyfekete gyászban

zsebemből szétgurult rézpiculák

összegyűlnek e falusi házban

félelmeinkre varázs pirulák.

jön a hajnal köd-nyájat terelve

bárányfelhőktől ráncosul az ég

s Szergej Jeszenyinnel félve nézzük

mese-éjünket elnyeli a fény